text: Tres dels nou investigats son processats per la violació múltiple de Sabadell | Ràdio Sabadell
  Tres dels nou investigats son processats per la violació múltiple de Sabadell
  Alguns dels detinguts a la sortida dels jutjats, el 21 de març de 2019 | Roger Benet
  11.03.2020 13:01 Pere Gallifa
  El jutjat d'instrucció número 2 de Sabadell processa tres homes per la violació grupal de Sabadell, del 3 febrer de 2019, i aixeca les mesures cautelars contra els altres sis. El magistrat ha dictat l'auto de processament a partir de les declaracions de la víctima, les rodes de reconeixement, les proves d'ADN i les diligències policials. Dos dels homes seran acusats d'un delicte d'agressió sexual i el tercer de cooperador necessari. El jutge reconeix que hi hauria un tercer autor de la violació, que no ha estat identificat.
  Es declaren processats l'investigat conegut amb les inicials K.O, com a possible autor de dos delictes d'agressió sexual. Aquest és un dels investigats que va fugir de la justícia abans que es poguessin fer les proves d'ADN pertinents i que pogués ser reconegut per la víctima. El magistrat manté sobre ell les ordres internacional i europea de detenció.
  També es processa M.A. com a autor d'un delicte d'agressió sexual, ja que les seves mostres d'ADN concorden amb una de les tres que van ser trobades al cos de la víctima. Es manté la seva presó provisional.
  El jutjat també processa J.B com a possible cooperador necessari o còmplice d'un delicte d'agressió sexual. També continuarà en presó provisional. Tots tres hauran de presentar una fiança de 30.000 euros.
  Pel que fa a la resta d'investigats, els sis homes no seran processats i es deixen sense efecte les mesures cautelars acordades. Són els que responen a les inicials M.B., R.O., M.J., S.B., B.M. i B.E.H.
  Per tant, ja s'han identificat dos dels tres presumptes autors de l'agressió, un que coincideix amb les mostres biològiques (M.A.) i un altre que està fugit de la justícia (K.O.). El tercer possible autor de la violació és el que l'advocat de la víctima identifica com a A.E., el qual no ha estat localitzat pels cossos policials.